A Tanács 1413/82/EGK rendelete

(1982. május 18.)

az olaj- és zsírpiac közös szervezésének létrehozásáról szóló 136/66/EGK tanácsi rendelet módosításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 43. cikkére,

tekintettel a Bizottság javaslatára,

tekintettel az Európai Parlament véleményére [1],

tekintettel a Gazdasági és Szociális Bizottság véleményére [2],

mivel a legutóbb a 3454/80/EGK rendelettel [3] módosított 136/66/EGK rendelet [4] 4. cikkének (3) bekezdése és 22. cikkének (3) bekezdése megállapította az olívaolajra, a káposztarepce- és réparepcemagra, valamint a napraforgómagra vonatkozó gazdasági év kezdő- és zárónapját;

mivel bizonyos esetekben szükségessé válhat a szóban forgó napok viszonylag rövid határidőn belüli megváltoztatása; mivel ennélfogva meg kell állapítani az ilyen változtatásokra vonatkozó megfelelő eljárást;

mivel a 136/66/EGK rendelet 5. cikke a Közösség területén termelt olívaolajra termelési támogatási rendszert vezetett be; mivel ez a támogatás, amelynek összege a ténylegesen termelt olaj mennyiségétől függ, olyan olajbogyó-termelőknek nyújtható, akik a legutóbb a 3086/81/EGK rendelettel [5] módosított 1360/78/EGK rendelet [6], valamint a 136/66/EGK rendelet értelmében elismert valamelyik társuláshoz tartozó termelői csoport tagjai, illetve olyan egyéni olajbogyó-termelőknek, akik alávetik magukat egy ilyen társulás által végzett ellenőrzésnek;

mivel a 2989/81/EGK rendelet [7] az 1982/83-as gazdasági év kezdetéig elhalasztotta a fent említett rendszer alkalmazását, és az előző három gazdasági év során az olívaolaj termelői szervezeteire alkalmazott ideiglenes intézkedéseket hatályban tartotta a folyó gazdasági év időtartamára is;

mivel figyelembe véve az 1360/78/EGK rendelet végrehajtásának egyes tagállamokban jelentkező problémáit joggal feltételezhető, hogy a fenti rendeletben előírt rendszer alkalmazására a közeljövőben nem kerül sor; mivel emellett a társulások tevékenységére alapozott rendszer nem tűnik a görögországi olívaolaj-termelés különleges szerkezetére megfelelőnek;

mivel a támogatási rendszert nem lehet hatékonyan működtetni a termelői szervezetekre jelenleg alkalmazott ideiglenes intézkedések alapján;

mivel, tekintettel a kialakult helyzetre, az 1982/83-as gazdasági évtől állandó jelleggel olyan rendszert kell bevezetni, amely az olívaolaj-termelők csoportjain és azok társulásain alapul, amelyek feladata a támogatási rendszerrel kapcsolatos egyes műveletek végrehajtása lenne;

mivel a társulásoknak szigorúbb ellenőrzéseket kell végezniük az olyan termelők esetében, akik ilyen társulásokhoz tartozó csoportok tagjai, ezért a támogatási összegre nyújtott előleget e társulások részére kell kifizetni;

mivel ezen túlmenően a 136/66/EGK rendelet 22. cikke előírja az olajos magvak irányárának és intervenciós árának meghatározását;

mivel a káposztarepce- és réparepcemagok termelésében megfigyelhető tendencia bizonyos forgalmazási nehézségekhez vezetett, és súlyos terhet rótt a Közösség költségvetésére; mivel újabb intézkedések hiányában ez a tendencia bizonyosan egyre hangsúlyosabbá válik; mivel lépéseket kell tenni annak érdekében is, hogy elkerülhetőek legyenek az ezen ágazatban fellépő nemkívánatos következmények, amelyek a versengő mezőgazdasági termékek Közösségen belüli termelését korlátozó intézkedésekből erednek; mivel a legmagasabb termelési szint rögzítése és a következő gazdasági évre érvényes árgarancia csökkentése arra az esetre, ha a termelés ezt a szintet meghaladja, segítheti a Közösség garanciavállalásának megfelelőbb irányba terelését és így enyhítheti a Közösség költségvetésére rótt terhet; mivel a közösségi garancia bármilyen csökkentésének azon a mértéken kell alapulnia, amilyen mértékben a termelés a garanciaküszöböt túllépte, de ugyanakkor nem gyakorolhat túlzott nyomást a termelők jövedelmére;

mivel ezért szükséges az irányárnak és az intervenciós árnak e túllépés mértékének megfelelő kiigazítása,

ELFOGADTA EZT A RENDELETET:

1. cikk

A 136/66/EGK rendelet a következőképpen módosul:

1. A 4. cikk (3) bekezdése helyébe a következő rendelkezés lép:

"(3) Amennyiben a Tanács a Bizottság javaslatára, minősített többséggel másképpen nem határoz, az olívaolaj esetében a gazdasági év november 1-jétől a következő év október 31-ig tart."

2. Az 5. cikk (2) bekezdése első francia bekezdésének helyébe a következő rendelkezés lép:

"– olyan termelőknek, akik egy, e rendeletnek megfelelően elismert termelői csoport tagjai, az általuk ténylegesen megtermelt olaj mennyisége alapján,."

3. Az 5. cikk (3) bekezdésének helyébe a következő rendelkezés lép:

"(3) Az elismert termelői csoportok vagy ezek elismert társulásai segítséget nyújthatnak a (2) bekezdés első francia bekezdésében említett tényleges termelés megállapításában, valamint a (2) bekezdés második francia bekezdésében említett termelési potenciál és terméshozam meghatározásában."

4. A 20c. cikk helyébe a következő rendelkezés lép:

"20c. cikk

(1) Az e rendelet értelmében elismert termelői csoportoknak:

a) egyéni termelőkből és/vagy olajbogyó és olívaolaj termelésével, feldolgozásával vagy forgalmazásával foglalkozó és kizárólag olajbogyó-termelőkből álló szervezetekből kell állniuk;

b) képesnek kell lenniük tagjaik olajbogyó-, illetve olívaolaj-termelésének ellenőrzésére;

c) ha nem tartoznak egyetlen elismert társulásba sem, akkor:

- felhatalmazással kell rendelkezniük minden termelő tagjuk nevében termelési támogatás iránti kérelem benyújtására,

- felhatalmazással kell rendelkezniük a támogatás fogadására és annak a tagjaik közötti felosztására;

d) abban az esetben, ha valamely társulás tagjai, felhatalmazással kell rendelkezniük a termelési támogatás iránti kérelem céljaira minden termelő tagjuk termelésével kapcsolatosan a társulás felé nyilatkozat tételére;

e) rendelkezniük kell bizonyos minimális taglétszámmal, vagy a megalakulásuk szerinti régióban az ottani termelők vagy az olajtermelés bizonyos minimális százalékát képviselniük kell;

f) tilos bármilyen megkülönböztetést gyakorolniuk tevékenységük végzése során az egyes tagságra jogosult termelők között, különösen azok állampolgársága vagy letelepedési helyük vonatkozásában;

g) olyan alapszabállyal kell rendelkezniük, amely előírja, hogy a csoport tagja lemondhat tagságáról:

- ha a csoportnak a csoport elismerését követően legalább három évig tagja volt,

- és azzal a feltétellel, hogy legalább 12 hónappal azt megelőzően, hogy lépését megtenné, írásban tájékoztatja a csoportot kilépési szándékáról.

(2) E rendelet értelmében a csoportokból álló elismert társulásoknak:

a) kizárólag az (1) bekezdésben említett csoportokból kell állniuk;

b) felhatalmazással kell rendelkezniük a társulást alkotó csoportok tevékenységének összehangolására és ellenőrzésére;

c) felhatalmazással kell rendelkezniük egyetlen közös támogatás iránti kérelem benyújtására a csoportok tagjait alkotó összes termelő nevében;

d) felhatalmazással kell rendelkezniük a támogatás átvételére és annak a c) pontban említett termelők közötti felosztására;

e) rendelkezniük kell bizonyos minimális csoportszámmal vagy az érintett tagállamban a termelés bizonyos minimális százalékát kell képviselniük;

f) olyan alapszabállyal kell rendelkezniük, amely előírja, hogy bármely csoport lemondhat tagságáról:

- ha a társulásnak a társulás elismerését követően legalább három évig tagja volt,

- és azzal a feltétellel, hogy legalább 12 hónappal azt megelőzően, hogy lépését megtenné, írásban tájékoztatja a társulást kilépési szándékáról.

(3) Az elismerést vissza kell vonni a csoporttól vagy társulástól abban az esetben, ha az elismerés feltételei nem teljesültek vagy a továbbiakban már nem állnak fenn.

(4) A Tanács a Bizottság javaslatára minősített többséggel elfogadja e cikk végrehajtásának szabályait.

E cikk alkalmazásának részletes szabályait a 38. cikkben megállapított eljárással összhangban kell elfogadni."

5. A 20d. cikk helyébe a következő rendelkezés lép:

"20d. cikk

(1) Az elismert csoportok vagy elismert társulások hozzájárulás címén visszatarthatják a nekik kifizetett termelési támogatás összegének egy meghatározott százalékát. E hozzájárulásnak az a célja, hogy az 5. cikk (3) bekezdésének és 20c. cikk végrehajtása során felmerülő költségeket fedezze.

A Tanács a Bizottság javaslatára minősített többséggel minden évben október 1. előtt meghatározza a termelési támogatásnak azt a százalékát, amelyet az elismert csoportok vagy társulások hozzájárulás címén visszatarthatnak.

(2) Abban az esetben, ha egy társulás támogatás iránti kérelmet nyújt be, az érintett tagállam felhatalmazást kap, hogy a társulásnak a támogatás összege alapján megállapított előleget fizessen.

(3) Amikor a Közösség piacán az árak egy később meghatározandó időszak során megközelítik az érvényes intervenciós árakat, a 38. cikkben megállapított eljárással összhangban döntés születhet arról, hogy az e rendelet értelmében elismert termelői csoportnak vagy társulásnak minősülő szervezetek az általuk forgalmazott olívaolaj tekintetében tárolási szerződést köthetnek.

(4) E cikk alkalmazásának részletes szabályait a 38. cikkben megállapított eljárással összhangban kell elfogadni."

6. A 22. cikk (3) bekezdése helyébe a következő rendelkezés lép:

"(3) Amennyiben a Tanács a Bizottság javaslatára minősített többséggel másképpen nem határoz,

- a káposztarepce- és réparecemagokra vonatkozó gazdasági év július 1-jétől június 30-áig tart;

- a napraforgómagra vonatkozó gazdasági év augusztus 1-jétől július 31-éig tart."

7. A rendelet a következő 24a. cikkel egészül ki:

"24a cikk

(1) A Tanács a Szerződés 43. cikkének (2) bekezdésében megállapított szavazási eljárással összhangban minden évben rögzíti, első alkalommal az 1982/83-as gazdasági évre vonatkozóan, a káposztarepce- és réparepcemagokra a Közösségen belül érvényes garanciaküszöböt.

(2) A káposztarepce- és réparepcemagok esetében a garanciaküszöböt adott bázisidőszak termelése, valamint a kereslet előrelátható tendenciáinak függvényében határozzák meg.

(3) Amennyiben az utolsó három gazdasági év során rögzített tényleges átlagos termelés meghaladja a szóban forgó gazdasági évre meghatározott garanciaküszöböt, a következő gazdasági évre vonatkozó intervenciós árat a túllépés arányának megfelelő összeggel csökkentik.

A Tanács az árak rögzítésekor ugyanazon eljárás alapján meghatározza:

- az irányár és az intervenciós ár csökkentésének mértékét, hogy az megfeleljen annak a mennyiségnek, amennyivel a termelés a legmagasabb szintet túllépte,

- az irányár és az intervenciós ár legnagyobb lehetséges csökkentésének mértékét.

(4) E cikk alkalmazásának részletes szabályait a 38. cikkben megállapított eljárással összhangban kell elfogadni."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ezt a rendeletet az egyes termékekre az 1982/83-as gazdasági év kezdőnapjától kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1982. május 18-án.

a Tanács részéről

az elnök

P. de Keersmaeker

[1] HL C 104., 1982.4.26., 25. o.

[2] HL C 114., 1982.5.6., 1. o.

[3] HL 360., 1980.12.31., 16. o.

[4] HL 172., 1966.9.30., 3025/66. o.

[5] HL L 310., 1981.10.30., 3. o.

[6] HL L 166., 1978.6.23., 1. o.

[7] HL L 299., 1981.10.20., 15. o.

--------------------------------------------------